title: Padomes Lēmums 2013/698/KĀDP ( 2013. gada 25. novembris ), ar ko atbalsta globālu ziņošanas mehānismu par nelikumīgiem kājnieku ieročiem un viegliem ieročiem un citiem nelikumīgiem parastajiem ieročiem un munīciju ar mērķi samazināt to nelikumīgas tirdzniecības risku

text:
               30.11.2013

               LV

               Eiropas Savienības Oficiālais Vēstnesis

               L 320/34

         PADOMES LĒMUMS 2013/698/KĀDP
   (2013. gada 25. novembris),
   ar ko atbalsta globālu ziņošanas mehānismu par nelikumīgiem kājnieku ieročiem un viegliem ieročiem un citiem nelikumīgiem parastajiem ieročiem un munīciju ar mērķi samazināt to nelikumīgas tirdzniecības risku
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 26. panta 2. punktu un 31. panta 1. punktu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Eiropadome 2003. gada 13. decembrī pieņēma Eiropas Drošības stratēģiju, kurā apzināti pieci galvenie pārbaudījumi, kas Savienībai ir jāpārvar: terorisms, masu iznīcināšanas ieroču izplatīšana, reģionāli konflikti, valsts varas disfunkcija un organizētā noziedzība. Četros no minētajiem pieciem pārbaudījumiem ļoti svarīgs jautājums ir sekas, ko rada parasto ieroču, tostarp kājnieku ieroču un vieglo ieroču (turpmāk “VIKI”), nelikumīga ražošana, nodošana un aprite, kā arī to pārmērīga uzkrāšana un nekontrolēta izplatīšana. Tie vairo nedrošību Subsahāras Āfrikā, Tuvajos Austrumos un daudzos citos pasaules reģionos, saasinot konfliktus un kavējot miera veidošanu pēckonflikta apstākļos, tādējādi nopietni apdraudot mieru un drošību.

               (2)

               Padome 2005. gada 15. un 16. decembrī pieņēma ES Stratēģiju vieglo un kājnieku ieroču (VIKI) un to munīcijas nelikumīgas uzkrāšanas un tirdzniecības apkarošanai, kurā ir izklāstītas pamatnostādnes ES rīcībai VIKI jomā (turpmāk “ES VIKI stratēģija”). Stratēģijā ir konstatēts, ka VIKI nelikumīga uzkrāšana un izplatīšana visvairāk skar Āfrikas kontinentu. Tajā arī ir atzīts, ka problēmu – VIKI nodošanu Subsahāras Āfrikai – nevar nodalīt no jautājuma par nodošanas avotiem un valstīm, un norādīts, ka īpaša uzmanība būtu jāpievērš veidiem un līdzekļiem, kā VIKI tiek izplatīti Āfrikā, tostarp nelikumīgas tirdzniecības starpniecībai un pārvadāšanai.

               (3)

               ES VIKI stratēģijā arī ir noteikts, ka Savienībai būtu jāstiprina un jāatbalsta sankciju pārraudzības mehānismi un atbalsta eksporta kontroļu stiprināšana, kā arī Padomes Kopējās nostājas 2008/944/KĀDP (1) veicināšana, inter alia sekmējot pasākumus, ar ko uzlabo pārredzamību.

               (4)

               Ar 2001. gada 20. jūlijā pieņemto Apvienoto Nāciju Organizācijas Rīcības programmu, lai novērstu, apkarotu un izskaustu VIKI nelikumīgu tirdzniecību visās tās izpausmēs (turpmāk “ANO Rīcības programma”), visas ANO dalībvalstis ir apņēmušās novērst VIKI nelikumīgu tirdzniecību vai to novirzīšanu neatļautiem saņēmējiem un it īpaši ņemt vērā risku, ka VIKI var tikt novirzīti nelikumīgai tirdzniecībai, kad tās izvērtē pieteikumus par eksporta atļauju iegūšanu.

               (5)

               Apvienoto Nāciju Organizācijas Ģenerālā asambleja 2005. gada 8. decembrī pieņēma starptautisko instrumentu, lai valstis varētu laikus un droši noteikt un izsekot nelikumīgus VIKI.

               (6)

               2007. gada ES un Āfrikas kopējā stratēģiskajā partnerībā VIKI nelikumīgas tirdzniecības un pārmērīgas uzkrāšanas novēršana ir noteikta kā joma, kurā jārīkojas, izmantojot spēju stiprināšanu, tīklu veidošanu, sadarbību un informācijas apmaiņu.

               (7)

               ANO Rīcības programmas otrajā pārskata konferencē 2012. gadā visas ANO dalībvalstis atkārtoti apstiprināja apņemšanos novērst VIKI nelikumīgu tirdzniecību, tostarp to novirzīšanu neatļautiem saņēmējiem, kā arī apstiprināja ANO Rīcības programmā ietvertās apņemšanās attiecībā uz to, kā izvērtē pieteikumus par eksporta atļauju iegūšanu.

               (8)

               Apvienoto Nāciju Organizācijas Ģenerālā asambleja 2013. gada 2. aprīlī pieņēma Ieroču tirdzniecības līguma (ITL) tekstu. Līguma mērķis ir iedibināt visaugstākos iespējamos kopīgos starptautiskos standartus, lai regulētu parasto ieroču starptautisko tirdzniecību vai uzlabotu tās regulējumu, novērst un izskaust parasto ieroču nelikumīgu tirdzniecību un novērst to novirzīšanu. Savienībai būtu jāatbalsta visas ANO dalībvalstis efektīvu ieroču nodošanas kontroļu īstenošanā, lai nodrošinātu, ka ITL, tam stājoties spēkā, ir cik vien iespējams efektīvs, jo īpaši attiecībā uz tā 11. panta īstenošanu.

               (9)

               Tādēļ Savienība vēlas finansēt globālu ziņošanas mehānismu par nelikumīgiem VIKI un citiem nelikumīgiem parastajiem ieročiem un munīciju ar mērķi samazināt to nelikumīgas tirdzniecības risku, lai palīdzētu sasniegt iepriekš aprakstītos mērķus,

         IR PIEŅĒMUSI ŠO LĒMUMU.
   1. pants
   Lai īstenotu ES VIKI stratēģiju un sekmētu mieru un drošību, Savienības atbalstītajām projekta darbībām ir šādi konkrēti mērķi:

               —

               izveidot pieejamu un lietošanā vienkāršu globālu informācijas pārvaldības sistēmu attiecībā uz novirzītiem vai nelikumīgi tirgotiem VIKI un citiem novirzītiem vai nelikumīgi tirgotiem parastajiem ieročiem un munīciju (“iTrace”), lai sniegtu atbilstīgu informāciju politikas veidotājiem, parasto ieroču kontroles ekspertiem un parasto ieroču kontroles amatpersonām un dotu tiem iespēju izstrādāt efektīvas, uz pierādījumiem balstītas stratēģijas un projektus, kas vērsti pret VIKI un pret citu parasto ieroču un munīcijas nelikumīgu izplatīšanu,

               —

               veikt izpēti uz vietas par VIKI un citiem parastajiem ieročiem un munīciju, kas ir apritē konfliktu skartos apgabalos, un visus savāktos pierādījumus ievietot informācijas pārvaldības sistēmā,

               —

               centralizēt pastāvošo, politikas veidošanai svarīgo dokumentāciju attiecībā uz VIKI un uz citu parasto ieroču un munīcijas nodošanu globālā informācijas pārvaldības sistēmā, cita starpā: valstu ieroču eksporta ziņojumus, valstu ziņojumus, kas paredzēti ANO Parasto ieroču reģistram un ANO Rīcības programmai VIKI nelikumīgas tirdzniecības apkarošanai; valstu, reģionālo un starptautisko instrumentu tekstus; un ziņojumus par nelikumīgu VIKI un citu nelikumīgu parasto ieroču un munīcijas nodošanas gadījumiem, ko apkopojušas ANO sankciju pārraudzības grupas, pilsoniskās sabiedrības organizācijas un starptautiskie plašsaziņas līdzekļi,

               —

               palielināt informētību, izplatot projektā gūtās atziņas, popularizēt iTrace mērķi un pieejamās funkcijas starptautiskās un valstu politikas veidotājiem, parasto ieroču kontroles ekspertiem un ieroču eksporta licencēšanas iestādēm un uzlabot starptautiskās spējas pārraudzīt VIKI un citu parasto ieroču un munīcijas nelikumīgu izplatīšanu, kā arī palīdzēt politikas veidotājiem apzināt starptautiskas palīdzības un sadarbības prioritāras jomas un samazināt VIKI un citu parasto ieroču un munīcijas novirzīšanas risku. Tiks izstrādāti arī sadarbības pasākumi, lai koordinētu informācijas apmaiņu un veidotu noturīgas partnerības ar indivīdiem un organizācijām, kuras spēj izstrādāt informāciju, ko var ievietot iTrace sistēmā,

               —

               balstoties uz datiem, kas sagatavoti, veicot izmeklēšanas uz vietas, un ievietoti iTrace sistēmā, sniegt ziņojumus par būtiskiem politikas jautājumiem attiecībā uz specifiskām jomām, kurām būtu jāpievērš uzmanība starptautiskā līmenī, cita starpā nozīmīgākajiem VIKI un citu parasto ieroču un munīcijas nelikumīgas tirdzniecības modeļiem un nelikumīgi tirgotu parasto ieroču un munīcijas reģionālajam sadalījumam.

         Šo projektu finansē Savienība, un sīks projekta apraksts ir izklāstīts šā lēmuma pielikumā.
   2. pants
   1.   Par šā lēmuma īstenošanu atbild Savienības Augstais pārstāvis ārpolitikas un drošības politikas jautājumos (“AP”).
   2.   Lēmuma 1. pantā minēto projektu tehnisko īstenošanu veic Conflict Armament Research Ltd (“CAR”).
   3.   CAR savus uzdevumus pilda AP vadībā. Lai to nodrošinātu, AP slēdz vajadzīgās vienošanās ar CAR.
   3. pants
   1.   Finanšu atsauces summa 1. pantā minētā projekta īstenošanai ir EUR 2 320 000. Kopējais aplēstais budžets visam projektam kopumā ir EUR 2 416 667, ko nodrošinās ar CAR sniegtu līdzfinansējumu.
   2.   Izdevumus, ko finansē no 1. punktā norādītās summas, pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Komisija uzrauga 1. punktā minētās finanšu atsauces summas pareizu pārvaldību. Šajā nolūkā Komisija noslēdz vajadzīgo nolīgumu ar CAR. Nolīgumā paredz, ka CAR ir jānodrošina Savienības ieguldījuma pamanāmība, kas atbilst ieguldījuma apjomam.
   4.   Komisija cenšas panākt, lai 3. punktā paredzēto nolīgumu noslēgtu pēc iespējas drīz pēc šā lēmuma stāšanās spēkā. Komisija informē Padomi par visām grūtībām minētajā procesā, kā arī par minētā nolīguma noslēgšanas datumu.
   4. pants
   1.   AP ziņo Padomei par šā lēmuma īstenošanu, izmantojot CAR regulāri reizi trīs mēnešos sagatavotos pārskata ziņojumus. Padomes veiktā izvērtēšana balstās uz minētajiem ziņojumiem.
   2.   Komisija ziņo par 1. pantā minētā projekta finanšu aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Šis lēmums zaudē spēku 24 mēnešus pēc 3. panta 3. punktā minētā nolīguma noslēgšanas. Tomēr šis lēmums zaudē spēku sešus mēnešus pēc tā stāšanās spēkā, ja minētajā laikposmā nav noslēgts attiecīgais nolīgums.

      Briselē, 2013. gada 25. novembrī

            Padomes vārdā –

            priekšsēdētājs

         D. PAVALKIS

      (1)  Padomes Kopējā nostāja 2008/944/KĀDP (2008. gada 8. decembris), ar ko izveido kopīgus noteikumus, kas reglamentē militāru tehnoloģiju un ekipējuma eksporta kontroli (OV L 335, 13.12.2008., 99. lpp.).

      PIELIKUMS

            iTrace globālais ziņošanas mehānisms par VIKI un citiem parastajiem ieročiem un munīciju

      1.   Priekšvēsture un KĀDP atbalsta pamatojums

      1.1.   Šā lēmuma pamatā ir vairāki secīgi Padomes lēmumi cīņai pret VIKI un pret citu parasto ieroču novirzīšanas un nelikumīgas tirdzniecības negatīvo ietekmi uz stabilitāti. VIKI un citu parasto ieroču un munīcijas nelikumīga izplatīšana ir svarīgs faktors valstu destabilizēšanā un konfliktu saasināšanā, un tā nopietni apdraud mieru un drošību. Kā norādīts ES VIKI stratēģijā, Āfrika vēl aizvien ir kontinents, ko visvairāk skar iekšēju konfliktu sekas, un tos saasina VIKI destabilizējoša ieplūšana. Āfrikas miera uzturēšanas operāciju un ieroču embargo daudzums vien skaidri liecina par to, cik lielu apdraudējumu Āfrikas valstīm rada VIKI un citu parasto ieroču nelikumīga uzkrāšana un izplatīšana. Nelikumīga VIKI un nelikumīga citu parasto ieroču izplatīšana līdzīgi ietekmē arī citus pasaules reģionus, tostarp dažas Latīņamerikas un Centrālamerikas, Centrālāzijas un Austrumāzijas, Balkānu un Tuvo Austrumu daļas.
      Starptautiskajai sabiedrībai pašlaik trūkst nozīmīgu pārraudzības un diagnostikas spēju, lai apkarotu nelikumīgu VIKI un nelikumīgu citu parasto ieroču izplatīšanu. Tā pamatā ir trīs savstarpēji saistīti faktori. Pirmkārt, lielākā daļa parasto ieroču nelikumīgas tirdzniecības notiek pa sauszemi un konfliktu skartos reģionos, kur trūkst vietējās pārraudzības. Otrkārt, pastāvošās pārraudzības spējas ir vāji saistītas savā starpā – ANO sankciju pārraudzības grupas, miera uzturēšanas misijas un nevalstiskas organizācijas darbojas relatīvi izolēti cita no citas, un to sniegtā informācija ir sadrumstalota. Treškārt, ierobežotā un nesaskaņotā pārraudzība nesniedz politikas veidotājiem vajadzīgo informāciju, lai formulētu efektīvu politiku cīņai pret ieroču izplatīšanu.
      Šā lēmuma mērķis ir politikas veidotājiem, ieroču kontroles ekspertiem un ieroču kontroles amatpersonām nodrošināt sistemātiski apkopotu nozīmīgu informāciju, kas tiem dos iespēju izstrādāt efektīvas un uz pierādījumiem balstītas stratēģijas cīņai pret VIKI un citu parasto ieroču un to munīcijas nelikumīgu izplatīšanu, ar kurām uzlabot starptautisko un reģionālo drošību. Tādējādi ar šo lēmumu viņiem palīdzēs sekmīgu reaģēšanas stratēģiju apvienot ar pietiekamu preventīvu rīcību, lai pievērstos nelikumīgam piedāvājumam un pieprasījumam, kā arī nodrošināt efektīvu parasto ieroču kontroli trešās valstīs.
      1.2.   Šajā lēmumā ir paredzēts izveidot publiski pieejamu tiešsaistes sistēmu, ar ko izsekos nelikumīgus VIKI un citus nelikumīgus parastos ieročus un munīciju – veidojot pārskatus attiecībā uz konkrētiem ieroču veidiem, piegādātājiem, nodošanas virzieniem un nelikumīgiem saņēmējiem (“iTrace”). Galveno uzmanību pievēršot konfliktu skartiem reģioniem, iTrace būs globāls pārraudzības ziņošanas mehānisms, kas valstu valdībām dos iespēju pārraudzīt parasto ieroču un munīcijas nelikumīgu tirdzniecību un konstatēt novirzīšanas gadījumus. Tas būs pirmais globālais mehānisms, ar ko sistemātiski pārraudzīs VIKI un citu parasto ieroču un munīcijas nelikumīgu tirdzniecību un tādējādi palīdzēs apzināt pienācīgus pasākumus, lai samazinātu to novirzīšanas un nelikumīgas tirdzniecības risku. Kad būs stājies spēkā Ieroču tirdzniecības līgums (ITL), šis mehānisms arī palīdzēs pārraudzīt ITL īstenošanu, nodrošinās vispusīgu informāciju ITL īstenošanas pārskatu veidošanai un stiprinās valstu valdību spējas paredzēt to, kādas sekas varētu būt ieroču eksporta licencēšanas lēmumiem.
      Šis lēmums paredz pielāgot progresīvas informācijas pārvaldības lietojumprogrammatūras, izstrādāt tiešsaistes portālu ar pilnīgām meklēšanas iespējām, ar kuru veidos nelikumīgas ieroču nodošanas ģeotelpiskās kartes, un izstrādāt programmu uz vietas veiktai izmeklēšanai, ar kuras palīdzību iTrace ievietos reāllaika pierādījumus par nelikumīgu ieroču nodošanu. Lēmumā arī paredz to pastāvošo ieroču nelikumīgas tirdzniecības pierādījumu pārskatīšanu un pārbaudīšanu, kurus ievietos iTrace.
      2.   Vispārīgie mērķi

      Ar turpmāk aprakstīto rīcību starptautiskajai kopienai palīdzēs apkarot destabilizējošo ietekmi, ko rada VIKI un citu parasto ieroču un munīcijas novirzīšana un nelikumīga tirdzniecība. Ar šo rīcību politikas veidotājiem, ieroču kontroles ekspertiem un ieroču kontroles amatpersonām nodrošinās attiecīgu informāciju, kas tiem palīdzēs izstrādāt efektīvas un uz pierādījumiem balstītas stratēģijas cīņai pret VIKI un citu parasto ieroču un munīcijas nelikumīgu izplatīšanu, ar kurām uzlabot starptautisko un reģionālo drošību. Sevišķi ar šo rīcību:

                  a)

                  nodrošinās konkrētu informāciju par VIKI un citu parasto ieroču un munīcijas nelikumīgu tirdzniecību, kura ir vajadzīga, lai efektīvāk pārraudzītu to, kā īsteno ANO Rīcības programmu VIKI nelikumīgas tirdzniecības izskaušanai;

                  b)

                  nodrošinās konkrētu informāciju, lai stiprinātu Starptautiskā izsekošanas instrumenta īstenošanu;

                  c)

                  nodrošinās konkrētu informāciju, lai novērotu galvenos maršrutus un vienības, kas iesaistītas VIKI un citu parasto ieroču un munīcijas piegādē konfliktu skartajiem reģioniem vai starptautiskām teroristu organizācijām, un lai valsts tiesvedības vajadzībām sniegtu pierādījumus par grupām un indivīdiem, kas ir iesaistīti nelikumīgā tirdzniecībā;

                  d)

                  sniegs iespēju pastiprināt attiecīgo ANO struktūru, misiju un citu starptautisku organizāciju sadarbību VIKI un citu parasto ieroču izsekošanas jomā un iespēju tieši nodrošināt informāciju, lai atbalstītu pastāvošos pārraudzības mehānismus, tostarp Interpola iARMS;

                  e)

                  sniegs nozīmīgu informāciju, lai apzinātu prioritārās jomas starptautiskajā sadarbībā un palīdzībā ar mērķi efektīvi apkarot VIKI un citu parasto ieroču un munīcijas novirzīšanu un nelikumīgu tirdzniecību, piemēram, finansējumu projektiem, kas saistīti ar krājumu drošību un/vai robežu pārvaldību;

                  f)

                  nodrošinās mehānismu, ar ko palīdzēs pārraudzīt ITL īstenošanu pēc tā stāšanās spēkā, sevišķi konstatēt nodotu parasto ieroču novirzīšanu, kā arī palīdzēt valdībām izvērtēt novirzīšanas risku pirms parasto ieroču eksporta, it īpaši novirzīšanas risku pircējas valsts iekšienē vai reeksportu citos nevēlamos apstākļos.

            3.   Ilgtermiņa projektu ilgtspēja un rezultāti

      Ar rīcību izveidos noturīgu sistēmu pastāvīgai VIKI un citu parasto ieroču un munīcijas nelikumīgas izplatīšanas pārraudzībai. Principā ar to ir paredzēts uzlabot pastāvošo ar ieročiem saistīto informāciju un ievērojami atbalstīt efektīvas parasto ieroču kontroles un ieroču eksporta kontroles politikas mērķtiecīgu izstrādi. Konkrēti projektā:

                  a)

                  izstrādās informācijas pārvaldības sistēmu, kas nodrošinās ilgtermiņa (minimums 10 gadi) datu vākšanu un analīzi attiecībā uz nelikumīgiem parastajiem ieročiem;

                  b)

                  nodrošinās parasto ieroču kontroles politikas veidotājiem un ekspertiem rīku, kas palīdzēs formulēt efektīvākas sadarbības un palīdzības stratēģijas un prioritāras jomas (piemēram, apzinot apakšreģionālas vai reģionālas sadarbības, koordinācijas un informācijas apmaiņas mehānismus, kas ir jāizveido vai jāstiprina, un apzinot nedrošus valstu uzkrājumus, nelikumīgas nodošanas maršrutus, vājas robežkontroles un nepietiekamas tiesībaizsardzības spējas);

                  c)

                  būs iestrādāts elastīgums, lai varētu iegūt politikai nozīmīgu informāciju, neraugoties uz strauji mainīgām politikas prasībām;

                  d)

                  būtiski palielinās starptautisko ieroču pārraudzības organizāciju un indivīdu darba efektivitāti, nodrošinot informācijas apmaiņas mehānismu, kura apjoms nepārtraukti paplašinās.

            4.   Rīcības apraksts

      4.1.   1. projekts. Izveidot iTrace – globālu, ar ieroču izsekošanu saistītu informācijas pārvaldības sistēmu un tiešsaistes kartēšanas portālu
      4.1.1.   Projekta mērķis

      Projektā izstrādās lietojumprogrammatūru, kas vajadzīga, lai apstrādātu un apstiprinātu ar novirzītiem vai nelikumīgi tirgotiem VIKI un citiem parastajiem ieročiem saistītu informāciju un veidotu attiecīgas kartes. Ar ieročiem saistītas specifiskas informācijas apstrādei pielāgos Dfuze informācijas pārvaldības sistēmu, ko jau lieto vairāki valstu policijas un izlūkošanas dienesti. Turklāt minētā sistēma dod iespēju veikt organizāciju tīklu analīzi, lai pārraudzītu teroristu grupu un kriminālu organizāciju veiktas ieroču nelikumīgas tirdzniecības darbības, tostarp finansiālas saiknes. Dfuze sistēmas ģeotelpiskās kartēšanas funkcijas tiks ievērojami pārskatītas, lai nodrošinātu, ka ir iespējams izpildīt iTrace funkcijas – meklēšanu, publisku piekļuvi, tiešsaistes kartēšanas portālu un saistītās lejupielādes funkcijas.
      4.1.2.   Projekta darbības

      Saistībā ar šo projektu tiks veiktas šādas darbības:

                  a)

                     iTrace globālās VIKI un citu parasto ieroču un munīcijas izsekošanas informācijas pārvaldības sistēmas un tiešsaistes kartēšanas portāla darbībai vajadzīgās serveru, datošanas un tīklu infrastruktūras iegāde;

                  b)

                     Dfuze informācijas pārvaldības sistēmas iegādāšanās un pārskatīšana, it īpaši datu ierakstu lauku kategoriju pārskatīšana, un iTrace tiešsaistes kartēšanas portāla izveide.

            4.1.3.   Projekta rezultāti

      Ar šo projektu:

                  a)

                  dos iespēju jebkuram lietotājam tiešsaistē pārlūkot konkrētu pasaules vietu, valsti, reģionu vai kontinentu;

                  b)

                  apzinās un sniegs vizuālus pierādījumus par novirzītiem vai nelikumīgi tirgotiem VIKI un citiem parastajiem ieročiem un munīciju attiecīgajā vietā, valstī, reģionā vai kontinentā;

                  c)

                  tiešsaistē pieejamā pasaules kartē apkopos jebkura nelikumīgi tirgota VIKI un citu parasto ieroču un munīcijas priekšmeta (no tūkstošiem) nodošanas datumus, nelikumīgas piegādes maršrutus un iesaistītos tirgotājus;

                  d)

                  automātiski sameklēs līdzīgus gadījumus (tā paša veida VIKI un citus parastos ieročus vai munīciju, ražotāju valsti vai ražošanas sēriju) un tiešsaistē pieejamā pasaules kartē apkopos attiecīgos priekšmetus un to atrašanās vietas;

                  e)

                  apzinās un iezīmēs kartē saiknes starp novirzītu vai nelikumīgi tirgotu VIKI un citu parasto ieroču un munīcijas veidiem vai starptautiskām nelikumīgas tirdzniecības organizācijām;

                  f)

                  izveidos vispusīgus ziņojumus (piemēram, novirzīšanas apjoms konkrētā valstī vai novirzītu parasto ieroču izcelsme), kas būs pieejami PDF formātā;

                  g)

                  glabās pa valstīm un pasaules mērogā pieejamu pastāvošu, politikas veidošanai svarīgu dokumentāciju attiecībā uz VIKI un citu parasto ieroču un munīcijas nodošanu, cita starpā: valstu ieroču eksporta ziņojumus, valstu ziņojumus, kas paredzēti ANO Parasto ieroču reģistram un ANO Rīcības programmai VIKI nelikumīgas tirdzniecības apkarošanai, attiecīgu valstu, reģionālu un starptautisko instrumentu tekstus; un ziņojumus par nelikumīgu VIKI un citu nelikumīgu parasto ieroču un munīcijas nodošanas gadījumiem, ko apkopojušas ANO sankciju pārraudzības grupas, pilsoniskās sabiedrības organizācijas un starptautiskie plašsaziņas līdzekļi;

                  h)

                  nodrošinās tiešu saikni ar Interpola iARMS, kas Interpolam dos iespēju savstarpēji salīdzināt ar noziegumiem saistītos ieročus iARMS sistēmā ar iTrace apkopotu informāciju par ieročiem, kas saistīti ar konfliktiem;

                  i)

                  izmantojot iepriekš noteiktu formātu, izstrādās riska izvērtējuma ziņojumus, lai palīdzētu parasto ieroču kontroles ekspertiem apzināt prioritāras jomas, kurās vajadzīgi uzlabojumi, palīdzība un sadarbība, un lai atbalstītu valsts ieroču eksporta licencēšanas iestādes, apzinot konkrētus novirzīšanas riskus.

            4.1.4.   Projekta īstenošanas rādītāji

      Ar projektu izveidos publiski pieejamu bezmaksas tiešsaistes kartēšanas sistēmu bez ierobežojumiem attiecībā uz iespējamajiem labumguvējiem.
      4.1.5.   Projekta labumguvēji

      Tiklīdz iTrace sistēmā būs ievietota attiecīgā informācija (sk. 4.2. un 4.3. iedaļu), tā nodrošinās vispusīgu informāciju, kas būs īpaši paredzēta turpmāk uzskaitītajiem lietotājiem (bet būs pieejama arī citiem): valsts ieroču kontroles politikas veidotāji, ieroču eksporta licencēšanas aģentūras, reģionālas un starptautiskas organizācijas (tostarp ANO sankciju pārraudzības grupas, ANO miera uzturēšanas misijas, Apvienoto Nāciju Organizācijas Narkotiku un noziedzības novēršanas birojs (UNODC), Apvienoto Nāciju Organizācijas Atbruņošanās lietu birojs (UNODA) un Interpols), nevalstiskas pētniecības organizācijas (tostarp Bonnas Starptautiskais konversijas centrs (BICC), Miera izpētes un informācijas institūts (GRIP), Stokholmas Starptautiskais miera pētniecības institūts (SIPRI) un projekts Small Arms Survey); aizstāvības organizācijas (tostarp Amnesty International un Human Rights Watch) un starptautiski plašsaziņas līdzekļi.
      4.2.   2. projekts. Uz vietas veiktas izmeklēšanas un retrospektīva pētniecība, kas vajadzīga, lai iTrace sistēmā ievietotu reāllaika dokumentārus pierādījumus par VIKI un citu parasto ieroču un munīcijas novirzīšanu un nelikumīgu tirdzniecību un citu attiecīgu informāciju
      4.2.1.   Projekta mērķis

      Ar projektu uz vietas tiks veikts pētījums par VIKI un citiem parastajiem ieročiem un munīciju, kas ir apritē konfliktu skartajos apgabalos. Šis projekts ir izmēģinājuma iniciatīva, kuras mērķis ir apstiprināt iTrace sistēmas lietderību, nodrošinot aktuālu informāciju par VIKI un citu parasto ieroču un munīcijas novirzīšanu un nelikumīgu tirdzniecību Sahārai piegulošās Āfrikas valstīs. Projekta darbības jomā būs iekļautas vairākas valstis, kurās ir īpaši ieinteresētas ES dalībvalstis, tostarp, piemēram, Centrālāfrikas Republika, Lībija, Mali, Nigēra, Dienvidsudāna, Sudāna un Somālija. Turklāt projekta ietvaros īstenos retrospektīvu pētniecību, lai iTrace sistēmu papildinātu ar tādu pārbaudītu pastāvošo informāciju par attiecīgām nodošanām, kura ievākta no organizācijām, kas nav CAR.
      4.2.2.   Projekta darbības

      Saistībā ar šo projektu tiks veiktas šādas darbības:

                  a)

                  izvietos kvalificētus ieroču ekspertus, lai uz vietas veiktu analīzi par nelikumīgiem VIKI un citiem nelikumīgiem parastiem ieročiem, munīciju un saistītiem materiāliem, kas iegūti Sahārai piegulošās Āfrikas valstīs notiekošos bruņotos konfliktos;

                  b)

                  analizēs, pārskatīs un pārbaudīs par nelikumīgiem VIKI un citiem nelikumīgiem parastiem ieročiem, munīciju un to lietotājiem iegūtos dokumentētos pierādījumus, tostarp: ieroču, to sastāvdaļu un iekšējo un ārējo marķējumu fotoattēlus; iesaiņojumu; saistīto pārvadājumu dokumentāciju un uz vietas (par lietotājiem, piegādēm un nodošanas maršrutiem) veiktās izmeklēšanas rezultātus;

                  c)

                  pārskatīs un pārbaudīs tādas nesenās vēsturiskās liecības par attiecīgām VIKI un citu parasto ieroču un munīcijas nodošanām, kuras apkopojušas citas organizācijas (kas nav CAR), tostarp ANO sankciju pārraudzības grupu ziņojumus, pilsoniskās sabiedrības organizāciju un starptautisko plašsaziņas līdzekļu liecības;

                  d)

                  visu ievāktos un pārskatītos pierādījumus ievietos iTrace informācijas pārvaldības sistēmā un tiešsaistes kartēšanas portālā;

                  e)

                  apzinās un atbalstīs vietējos partnerus, lai nodrošinātu iTrace sistēmai nepieciešamo datu vākšanu ilgtermiņā – gan ierosinātās rīcības darbības laikā, gan pēc tās;

                  f)

                  sadarbosies ar ES valdībām nolūkā jau pirms tam noteikt valstu kontaktpersonas un koordinācijas mehānismu, lai precizētu CAR veikto izmeklēšanu darbības jomu un jau pirms šīm izmeklēšanām mazinātu iespējamos interešu konfliktus.

            Projektu īstenos pakāpeniski, visā divu gadu iTrace projekta laikposmā.
      4.2.3.   Projekta rezultāti

      Ar šo projektu:

                  a)

                  uz vietas dokumentē fiziskus pierādījumus par VIKI un citiem parastiem ieročiem un munīciju, kas konfliktu skartajos Sahārai piegulošos Āfrikas apgabalos ir novirzīti vai nelikumīgi tirgoti;

                  b)

                  pamatojoties uz CAR un citu organizāciju visos reģionos ievāktiem pierādījumiem par novirzītiem vai nelikumīgi tirgotiem VIKI un citiem parastiem ieročiem un munīciju, pārbauda un attīsta nelikumīgas tirdzniecības lietas;

                  c)

                  sniedz konkrētus vizuālus pierādījumus par novirzītiem vai nelikumīgi tirgotiem VIKI un citiem parastiem ieročiem un munīciju, tostarp priekšmetu, sērijas numuru, ražotāja marķējuma, kastu, iesaiņojuma satura sarakstu, pārvadājumu dokumentu un galalietotāja sertifikācijas fotoattēlus;

                  d)

                  izstrādā nelikumīgās darbības pārskatus teksta formā, tostarp par nelikumīgās tirdzniecības maršrutiem, novirzīšanā vai nelikumīgā nodošanā iesaistītajiem dalībniekiem, dodot izvērtējumu par veicinošiem apstākļiem (tostarp par noliktavu apsaimniekošanu un drošību un par valstu mērķtiecīgi organizētiem nelikumīgiem piegādes tīkliem);

                  e)

                  informāciju par minētajiem pierādījumiem ievietot iTrace informācijas pārvaldības sistēmā un tiešsaistes kartēšanas portālā, lai to varētu pilnībā publiskot.

            4.2.4.   Projekta īstenošanas rādītāji

      Divu gadu laikposmā tiek īstenots līdz pat 30 misijām uz vietas (tostarp pagarinātas darbības misijas, ja nepieciešams), lai ievāktu pierādījumus, ko ievietot iTrace informācijas pārvaldības sistēmā un tiešsaistes kartēšanas portālā.
      4.2.5.   Projekta labumguvēji

      Lai iepazītos ar pilnu labumguvēju sarakstu, kas ir identisks visiem šajā lēmumā uzskaitītajiem projektiem, lūdzam skatīt 4.1.5. iedaļu.
      4.3.   3. projekts. Sadarbības veidošana ar ieinteresētām personām un starptautiska koordinācija
      4.3.1.   Projekta mērķis

      Ar projektu starptautiskiem un valstu politikas veidotājiem, parasto ieroču kontroles ekspertiem un ieroču eksporta licencēšanas iestādēm tiks parādītas iTrace sistēmas priekšrocības. Izstrādās arī sadarbības pasākumus, lai koordinētu informācijas apmaiņu un veidotu noturīgas partnerības ar indivīdiem un organizācijām, kuras spēj izstrādāt informāciju, ko var ievietot iTrace sistēmā.
      4.3.2.   Projekta darbības

      Saistībā ar šo projektu tiks veiktas šādas darbības:

                  a)

                     CAR darbinieki sniegs informāciju divās Briselē notiekošās konferencēs. Šie informācijas sniegšanas pasākumi būs veidoti tā, lai popularizētu iTrace sistēmu, uzsvaru liekot uz 1) tās konkrētām priekšrocībām, lai palīdzētu īstenot ANO Rīcības programmu un Ieroču tirdzniecības līgumu (ITL); 2) tās noderīgumu, lai apzinātu starptautiskās palīdzības un sadarbības prioritārās jomas; un 3) tās noderīgumu, lai ieroču eksporta licencēšanas iestādes to izmantotu par riska novērtējuma apzināšanas mehānismu;

                  b)

                     CAR darbinieki sniegs informāciju vairākās starptautiskās konferencēs (ES, ANO, EDSO un reģionālās organizācijās, tostarp Āfrikas Savienībā, Rietumāfrikas valstu Ekonomikas kopienā (ECOWAS) un Kājnieku ieroču un vieglo ieroču reģionālajā centrā Lielo ezeru reģionā, Āfrikas raga reģionā un kaimiņvalstīs (RECSA)). Šie informācijas sniegšanas pasākumi būs veidoti tā, lai politikas veidotājiem popularizētu iTrace sistēmu, lai sekmētu un veidotu noturīgas partnerības ar indivīdiem un organizācijām, kas var sniegt iTrace sistēmas vajadzībām noderīgu informāciju, kā arī lai politikas veidotājiem palīdzētu apzināt starptautiskās palīdzības un sadarbības prioritārās jomas.

            Projektu īstenos visā divu gadu iTrace projekta laikposmā.
      4.3.3.   Projekta rezultāti

      Ar šo projektu:

                  a)

                  popularizēs valstu un starptautiskiem politikas veidotājiem, kas ir iesaistīti VIKI un citu parasto ieroču kontroles un ieroču eksporta kontroles nolīgumu (ANO Rīcības programmas un ITL) īstenošanā, iTrace noderīgumu un izvērtēs tās īstenošanu;

                  b)

                  sniegs attiecīgu informāciju, lai politikas veidotājiem un parasto ieroču kontroles ekspertiem palīdzētu apzināt starptautiskās palīdzības un sadarbības prioritārās jomas un izstrādāt efektīvas ieroču izplatīšanas apkarošanas stratēģijas;

                  c)

                  papildus atgriezeniskas informācijas sniegšanas un sistēmas paplašinājuma iespējām ieroču eksporta licencēšanas iestādēm nodrošinās padziļinātu informāciju par iTrace un par tās noderīgumu riska izvērtēšanā;

                  d)

                  turpinās veidot un paplašināt tādu VIKI un citu parasto ieroču kontroles ekspertu grupu tīklus, kuri uz vietas veic izmeklēšanas par parasto ieroču un munīcijas novirzīšanu un nelikumīgu tirdzniecību;

                  e)

                  VIKI un citu parasto ieroču un munīcijas izsekošanu sabiedrībā popularizēs kā līdzekli, lai palīdzētu pārraudzīt ANO Rīcības programmu un ITL un citu starptautisku un reģionālu ieroču kontroles un ieroču eksporta kontroles instrumentu īstenošanu.

            4.3.4.   Projekta īstenošanas rādītāji

         CAR darbinieki apmeklēs līdz pat 12 konferencēm, ko kurām divas konferences notiks Briselē. Visās konferencēs sniegs informāciju par iTrace sistēmu. Konferenču darba kārtības un īsus kopsavilkumus iekļaus nobeiguma ziņojumā.
      4.3.5.   Projekta labumguvēji

      Lai iepazītos ar pilnu labumguvēju sarakstu, kas ir identisks visiem šajā lēmumā uzskaitītajiem projektiem, lūdzam skatīt 4.1.5. iedaļu.
      4.4.   4. projekts. Politikas ziņojumi par iTrace sistēmu
      4.4.1.   Projekta mērķis

      Pamatojoties uz datiem, kas iegūti uz vietas veiktajās izmeklēšanās un iekļauti iTrace sistēmā, projekta gaitā izstrādās ziņojumus par būtiskiem politikas jautājumiem. Šos ziņojumus izstrādās tā, lai priekšplānā izvirzītu īpašus starptautiski problemātiskus jautājumus, tostarp par nozīmīgākajām VIKI un citu parasto ieroču un munīcijas tirdzniecības tendencēm, par nelikumīgi tirgoto ieroču un munīcijas reģionālo sadalījumu un par starptautiskā līmenī ievērības cienīgām prioritārām jomām.
      4.4.2.   Projekta darbības

      Padziļināta analīze, kas būs par pamatu tam, lai apkopotu, pārskatītu, rediģētu un publicētu četrus politikas ziņojumus par iTrace.

      4.4.3.   Projekta rezultāti

      Ar šo projektu:

                  a)

                  izstrādā četrus projektus, katrā no kuriem pievēršas atsevišķam starptautiski problemātiskam jautājumam;

                  b)

                  nodrošina šo iTrace politikas ziņojumu nosūtīšanu visām ES dalībvalstīm;

                  c)

                  izstrādā mērķtiecīgu informēšanas stratēģiju, lai panāktu pēc iespējas plašāku globālu efektu;

                  d)

                  politiskajā arēnā un starptautiskajos plašsaziņas līdzekļos nodrošina rīcības redzamību, cita starpā, iepazīstinot ar aktuālāko informāciju par nelikumīgiem ieročiem, sniedzot politiski nozīmīgu analīzi, lai atbalstītu notiekošos ieroču kontroles procesus, un izstrādājot specifiskus ziņojumus, lai maksimāli pievērstu starptautisko plašsaziņas līdzekļu uzmanību.

            4.4.4.   Projekta īstenošanas rādītāji

      Ierosinātās rīcības darbības laikā ir izstrādāti četri tiešsaistes politikas ziņojumi par iTrace sistēmu, kas ir izplatīti visā pasaulē.
      4.4.5.   Projekta labumguvēji

      Lai iepazītos ar pilnu labumguvēju sarakstu, kas ir identisks visiem šajā lēmumā uzskaitītajiem projektiem, lūdzam skatīt 4.1.5. iedaļu.
      5.   Atrašanās vietas

      1. projekta atrašanās vieta būs Apvienotā Karaliste. Saistībā ar projektu tiek atzīts, ka vajadzīgos rezultātus, kādus gūst, veicot izmeklēšanas uz vietas, nevar gūt attālināti, un ar 2. projektu Sahārai piegulošās Āfrikas valstīs būs jāveic izvērstas parasto ieroču ekspertu misijas uz vietas. Šīs misijas tiks izvērtētas katrā konkrētā gadījumā, ņemot vērā drošību, piekļuvi informācijai un tās pieejamību. CAR daudzās Sahārai piegulošās Āfrikas valstīs jau ir iedibinājusi kontaktus vai jau īsteno projektus. 3. projektu veiks visā pasaulē notiekošās starptautiskās konferencēs, lai nodrošinātu maksimālu projekta redzamību. 4. projekta apkopošanu veiks Apvienotajā Karalistē.
      6.   Darbības laiks

      Saskaņā ar aplēsēm kopējais visu projektu ilgums ir 24 mēneši.
      7.   Īstenotāja vienība un ES redzamība

      7.1.   Šā lēmuma tehnisko īstenošanu uzticēs CAR. CAR savus uzdevumus pildīs AP vadībā

         CAR tika izraudzīta no arvien pieaugošā ieroču izmeklētāju tīkla, un tā ir viena no pirmajām organizācijām, kas jau 2006. gadā sāka veikt parasto ieroču un munīcijas identifikāciju un izsekošanu. Tā ir vienīgā ārpus ANO sistēmas esošā organizācija, kas īpaši specializējas, lai uz vietas mūsdienu bruņoto konfliktu apstākļos identificētu un izsekotu parastos ieročus, munīciju un saistītus materiālus, un tās darbības joma ir daudz plašāka nekā ANO pārraudzības grupām, kas pievērš uzmanību tikai valstīm, kurām piemēro sankcijas.
      Tā savā darbībā ir specializējusies daudz sīkāk nekā tādas pastāvošās nevalstiskās ieroču kontroles organizācijas kā BICC, GRIP, SIPRI un Small Arms Survey (SAS). CAR, kas ir izveidota saziņā ar minētajām organizācijām (1), pilda nozīmīgu funkciju, papildinot šo organizāciju pētniecības un analīzes darbības. Tas ir tāpēc, ka šīs organizācijas savā darbībā sliecas uz to, ka uzmanību pievērš vai nu makrolīmeņa pētniecībai (tās analizē tirdzniecības statistiku un ievāc informāciju par nelikumīgu tirdzniecību, kurā iesaistītas trešās personas), vai vidēja līmeņa darbībām konkrētās valstīs (bieži tās veic bruņotas vardarbības pētījumus, tomēr tajos netiek pievērsta specifiska uzmanība).
      Atšķirībā no minētajām organizācijām CAR pievēršas tikai tam, lai uz vietas identificētu un izsekotu ieročus. Šāda uz konkrētu situāciju analīzi balstīta pieeja un tehniskais nodrošinājums, kas ir vajadzīgs, lai to īstenotu, ir būtiski, lai vispusīgi strukturētu datus par parasto ieroču novirzīšanu, kas notiek uz un starp valstīm, kuras starptautiskā sabiedrība pietiekami nepārrauga. Lai to panāktu, CAR uz konfliktu skartajiem apgabaliem nosūta nelielas tādu izmeklētāju grupas, kuriem ir vairāk nekā 10 gadu pieredze ieroču jautājumos, lai tie uz vietas pārbaudītu un dokumentētu nelikumīgos ieročus. CAR arī atbalsta, koordinē un pārbauda izmeklēšanas, ko veikuši uz vietas strādājošie ANO sankciju pārraudzītāji, ANO misiju darbinieki, žurnālisti un neatkarīgie pētnieki.
      Šīs pamatprasmes ir vienīgais veids, lai gūtu detalizētu informāciju par ieročiem, kura ir vajadzīga, lai papildinātu nelikumīgu VIKI un citu parasto ieroču globālu ziņošanas sistēmu, kāda, piemēram, ir iTrace.
      7.2.   ES pamanāmība

         CAR veic visus atbilstīgos pasākumus, lai darītu plaši zināmu to, ka darbību ir finansējusi Eiropas Savienība. Šādi pasākumi tiks veikti saskaņā ar Eiropas Komisijas pieņemto un publicēto Komisijas Komunikācijas un redzamības rokasgrāmatu ES Ārējās darbības jomā.

         CAR tādējādi nodrošinās Savienības ieguldījuma redzamību ar pienācīgu atpazīstamību un publicitāti, izceļot Savienības lomu, nodrošinot tās darbību pārredzamību un vairojot izpratni par lēmuma iemesliem, kā arī par Savienības atbalstu lēmumam un šā atbalsta rezultātiem. Uz materiāliem, kas izstrādāti saistībā ar projektu, būs uzskatāmi redzams Savienības karogs atbilstoši Savienības pamatnostādnēm par pareizu karoga izmantošanu un attēlošanu.
      8.   Ziņojumi

      Tādējādi CAR reizi ceturksnī izstrādās regulārus ziņojumus.

         (1)  CAR visa iTrace projekta konceptuālās izstrādes laikā ir plaši konsultējusi BICC, GRIP, SAS un SIPRI. Visas četras minētās organizācijas ir paziņojušas: a) ka tām nav tehnisku iespēju īstenot šādu projektu; b) ja tās to darītu, tām būtu radikāli jāpārskata to pētniecības un ekspertu darbā pieņemšanas plāni; un c) ka iTrace sistēma lieliski papildinātu to pētniecības darbības, nodrošinot tās ar iztrūkstošu uz vietas ievāktu datu strukturēšanas līdzekli, ar kuru papildinātu esošās ieroču tirdzniecības attālinātās pārraudzības pieejas.


title: 2011/562/ES: Eiropas Parlamenta Lēmums ( 2011. gada 10. maijs ) par Eiropas Savienības 2009. finanšu gada vispārējā budžeta izpildes apstiprināšanu, VIII iedaļa – Eiropas/Ombuds

text:
               27.9.2011

               LV

               Eiropas Savienības Oficiālais Vēstnesis

               L 250/104

         EIROPAS PARLAMENTA LĒMUMS
   (2011. gada 10. maijs)
   par Eiropas Savienības 2009. finanšu gada vispārējā budžeta izpildes apstiprināšanu, VIII iedaļa – Eiropas/Ombuds
   (2011/562/ES)
   EIROPAS PARLAMENTS,
   ņemot vērā Eiropas Savienības 2009. finanšu gada vispārējo budžetu (1),
   ņemot vērā Eiropas Savienības galīgos gada pārskatus par 2009. finanšu gadu (SEC(2010) 963 – C7–0218/2010) (2),
   ņemot vērā Eiropas Ombuda gada ziņojumu par 2009. gadā veiktajām iekšējām revīzijām, ko iestāde iesniegusi budžeta izpildes apstiprinātājiestādei,
   ņemot vērā Revīzijas palātas gada pārskatu par budžeta izpildi 2009. finanšu gadā, ar iestāžu atbildēm (3),
   ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), ko Revīzijas palāta iesniegusi saskaņā ar Līguma par Eiropas Savienības darbību 287. pantu,
   ņemot vērā EK līguma 272. panta 10. punktu un 274., 275. un 276. pantu un Līguma par Eiropas Savienības darbību 314. panta 10. punktu un 317., 318. un 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 50., 86., 145., 146. un 147. pantu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas ziņojumu (A7-0116/2011),

               1.

               sniedz Eiropas ombudam apstiprinājumu par 2009. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Padomei, Komisijai, Tiesai, Revīzijas palātai, Eiropas Ombudam un Eiropas Datu aizsardzības uzraudzītājam, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Jerzy BUZEK

            Ģenerālsekretārs

         Klaus WELLE

      (1)  OV L 69, 13.3.2009.

      (2)  OV C 308, 12.11.2010., 1. lpp.

      (3)  OV C 303, 9.11.2010., 1. lpp.

      (4)  OV C 308, 12.11.2010., 129. lpp.

      (5)  OV L 248, 16.9.2002., 1. lpp.
    ---documentbreak---

               27.9.2011

               LV

               Eiropas Savienības Oficiālais Vēstnesis

               L 250/105

         EIROPAS PARLAMENTA REZOLŪCIJA
   (2011. gada 10. maijs),
   ar konstatējumiem, kas ir neatņemama daļa no Lēmuma par Eiropas Savienības 2009. finanšu gada vispārējā budžeta izpildes apstiprināšanu, VIII iedaļa – Eiropas Ombuds
   EIROPAS PARLAMENTS,
   ņemot vērā Eiropas Savienības 2009. finanšu gada vispārējo budžetu (1),
   ņemot vērā Eiropas Savienības galīgos gada pārskatus par 2009. finanšu gadu (SEC(2010) 963 – C7–0218/2010) (2),
   ņemot vērā Eiropas Ombuda gada ziņojumu par 2009. gadā veiktajām iekšējām revīzijām, ko iestāde iesniegusi budžeta izpildes apstiprinātājiestādei,
   ņemot vērā Revīzijas palātas gada pārskatu par budžeta izpildi 2009. finanšu gadā, ar iestāžu atbildēm (3),
   ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), ko Revīzijas palāta iesniegusi saskaņā ar Līguma par Eiropas Savienības darbību 287. pantu,
   ņemot vērā EK līguma 272. panta 10. punktu un 274., 275. un 276. pantu un Līguma par Eiropas Savienības darbību 314. panta 10. punktu un 317., 318. un 319. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 50., 86., 145., 146. un 147. pantu,
   ņemot vērā Reglamenta 77. pantu un VI pielikumu,
   ņemot vērā Budžeta kontroles komitejas ziņojumu (A7-0116/2011),

               1.

               norāda, ka 2009. gadā Eiropas Ombuda (Ombuda) rīcībā bija saistību apropriācijas par kopējo summu EUR 9 000 000 (2008. gadā – EUR 9 000 000) un to izlietojuma līmenis bija 91,98 %, kas ir zemāks nekā pārējo iestāžu vidējais rādītājs (97,69 %);

               2.

               atzīmē, ka, sagatavojot pārskatu par 2009. finanšu gadu, Revīzijas palāta veica Tiesas, Ombuda un Eiropas Datu aizsardzības uzraudzītāja pārraudzības un kontroles sistēmu padziļinātu novērtēšanu, tostarp veicot arī ar cilvēkresursiem un citiem administratīviem izdevumiem saistītu maksājumu papildu paraugu pārbaudi;

               3.

               norāda uz Revīzijas palātas konstatējumu, ka Ombuds nav pieņēmis vispārējus noteikumus par pagaidu darbinieku darbā pieņemšanas kārtību, kaut gan Eiropas Savienības pārējo darbinieku nodarbināšanas kārtības (6) 12. panta 5. punktā ir noteikts, kas tas jāizdara katrai iestādei; turklāt ar bažām norāda, ka šis trūkums var ietekmēt lielāko daļu Ombuda personāla, jo 47 no 63 amata vietām, ko Ombudam piešķīra saskaņā ar 2009. gada budžetu, ir pagaidu amata vietas;

               4.

               atzinīgi vērtē to, ka ombuds ir devis tā birojam rīkojumu izstrādāt noteikumus par pagaidu darbinieku darbā pieņemšanas kārtību, kuri jāpieņem, ievērojot attiecīgo Revīzijas palātas konstatējumu, un aicina ombudu savā gada darbības pārskatā ziņot par paveikto;

               5.

               konstatē, ka Revīzijas palāta savā gada pārskatā ir norādījusi – veicot revīziju, nav konstatētas citas nozīmīgas nepilnības, par kurām būtu jāizsaka Ombudam piezīmes;

               6.

               norāda, ka 2009. gadā Ombuds spējis palīdzēt gandrīz 77 % gadījumu no kopējā iesniegto sūdzību skaita un ka 70 % izmeklēšanu tas veicis mazāk nekā viena gada laikā, un atzinīgi vērtē to, ka vidējais izmeklēšanas ilgums ir samazināts līdz 9 mēnešiem (2008. gadā šis rādītājs bija 13 mēneši);

               7.

               ņem vērā, ka no 2010. gada 1. janvāra ir mainījusies Ombuda biroja struktūra, un aicina ombudu savā gada darbības pārskatā ziņot par šo izmaiņu ietekmi;

               8.

               pieņem zināšanai Iekšējā revīzijas dienesta (IRD) veiktās revīzijas, sevišķi dienesta gada darbības pārskatu, un kontroles revīziju, kura veikta saistībā ar IRD sagatavotajiem pārskatiem par komandējumu un algu aprēķina vadības un kontroles sistēmu un kuras rezultātā konstatēts, ka ir īstenotas visas šajos pārskatos norādītās darbības; norāda, ka, veicot maksājuma pieprasījumu apstrādes revīziju, ir konstatēti vairāki aspekti, kuriem vadībai jāpievērš uzmanība, un aicina ombudu nākamajā gada darbības pārskatā sniegt informāciju par paveikto;

               9.

               atzinīgi vērtē gada vadības plānā iekļauto galveno darbības rādītāju izpildi un to, ka ir sasniegti 2009. gadam noteiktie mērķi;

               10.

               atzinīgi vērtē ombuda lēmumu publiskot savu ikgadējo finanšu interešu deklarāciju un to, ka deklarācija ir publicēta Eiropas Ombuda tīmekļa vietnē;

               11.

               pauž atzinību par kvalitatīvo ombuda gada darbības pārskatu un atzinīgi vērtē to, ka tajā ir iekļauta informācija par pasākumiem, kas gada laikā ir veikti saistībā ar iepriekšējiem Parlamenta lēmumiem par budžeta izpildes apstiprināšanu.

      (1)  OV L 69, 13.3.2009.

      (2)  OV C 308, 12.11.2010., 1. lpp.

      (3)  OV C 303, 9.11.2010., 1. lpp.

      (4)  OV C 308, 12.11.2010., 129. lpp.

      (5)  OV L 248, 16.9.2002., 1. lpp.

      (6)  OV L 56, 4.3.1968., 1. lpp.


title: 2014/550/ES, Euratom: Eiropas Parlamenta Lēmums ( 2014. gada 3. aprīlis ) par Inovācijas un tīklu izpildaģentūras (kādreizējās Eiropas Transporta tīkla izpildaģentūras) 2012. finanšu gada budžeta izpildes apstiprināšanu

text:
               5.9.2014

               LV

               Eiropas Savienības Oficiālais Vēstnesis

               L 266/112

         EIROPAS PARLAMENTA LĒMUMS
   (2014. gada 3. aprīlis)
   par Inovācijas un tīklu izpildaģentūras (kādreizējās Eiropas Transporta tīkla izpildaģentūras) 2012. finanšu gada budžeta izpildes apstiprināšanu
   (2014/550/ES, Euratom)
   EIROPAS PARLAMENTS,

               —

               ņemot vērā Eiropas Savienības 2012. finanšu gada vispārējo budžetu (1),

               —

               ņemot vērā Eiropas Savienības konsolidētos pārskatus par 2012. finanšu gadu (COM(2013) 570 – C7-0273/2013) (2),

               —

               ņemot vērā Eiropas Transporta tīkla izpildaģentūras galīgos pārskatus par 2012. finanšu gadu,

               —

               ņemot vērā Komisijas ziņojumu par turpmāko rīcību attiecībā uz 2011. finanšu gada budžeta izpildes apstiprināšanu (COM(2013) 668) un Komisijas dienestu darba dokumentus, kas pievienoti šim ziņojumam (SWD(2013) 348) un SWD(2013) 349),

               —

               ņemot vērā Komisijas ziņojumu par Savienības finanšu novērtējumu, pamatojoties uz sasniegtajiem rezultātiem (COM(2013) 461), un Komisijas dienestu darba dokumentus, kas pievienoti šim ziņojumam (SWD(2013) 228 un SWD(2013) 229),

               —

               ņemot vērā Komisijas gada ziņojumu budžeta izpildes apstiprinātājiestādei par 2012. gadā veiktajām iekšējām revīzijām (COM(2013) 606) un Komisijas dienestu darba dokumentu, kas pievienots šim ziņojumam (SWD(2013) 314),

               —

               ņemot vērā Revīzijas palātas ziņojumu par Eiropas Transporta tīkla izpildaģentūras 2012. finanšu gada pārskatiem ar Aģentūras atbildi (3),

               —

               ņemot vērā deklarāciju par pārskatu ticamību, kā arī par pakārtoto darījumu likumību un pareizību (4), kuru Revīzijas palāta sniegusi par 2012. finanšu gadu saskaņā ar Līguma par Eiropas Savienības darbību 287. pantu,

               —

               ņemot vērā Padomes 2014. gada 18. februāra ieteikumu par apstiprinājumu, ko sniedz izpildaģentūrām par 2012. finanšu gada budžeta izpildi (05850/2014 – C7-0049/2014),

               —

               ņemot vērā Līguma par Eiropas Savienības darbību 317., 318. un 319. pantu un Eiropas Atomenerģijas kopienas dibināšanas līguma 106.a pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 55., 145., 146. un 147. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (6) un jo īpaši tās 62., 164., 165. un 166. pantu,

               —

               ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (7), un jo īpaši tās 14. panta 3. punktu,

               —

               ņemot vērā Komisijas 2004. gada 21. septembra Regulu (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (8), un jo īpaši tās 66. panta pirmo un otro daļu,

               —

               ņemot vērā Komisijas 2006. gada 26. oktobra Lēmumu 2007/60/EK, ar ko izveido Eiropas Transporta tīkla izpildaģentūru atbilstoši Padomes Regulai (EK) Nr. 58/2003 (9),

               —

               ņemot vērā Komisijas 2013. gada 23. decembra Īstenošanas lēmumu 2013/801/ES, ar ko izveido Inovācijas un tīklu izpildaģentūru un atceļ Lēmumu 2007/60/EK, kas grozīts ar Lēmumu 2008/593/EK (10),

               —

               ņemot vērā Reglamenta 76. pantu un VI pielikumu,

               —

               ņemot vērā Budžeta kontroles komitejas ziņojumu un citu attiecīgo komiteju atzinumus (A7-0242/2014),

               A.

               tā kā saskaņā ar Līguma par Eiropas Savienību 17. panta 1. punktu Komisija uzņemas atbildību par budžeta izpildi un programmu pārvaldību un saskaņā ar Līguma par Eiropas Savienības darbību 317. pantu budžeta izpildi veic sadarbībā ar dalībvalstīm un ievērojot pareizas finanšu pārvaldības principu,

               1.

               sniedz Inovācijas un tīklu izpildaģentūras (kādreizējās Eiropas Transporta tīkla izpildaģentūras) direktoram apstiprinājumu par Aģentūras 2012. finanšu gada budžeta izpildi;

               2.

               izklāsta savus konstatējumus rezolūcijā, kas ir neatņemama daļa no lēmumiem par Eiropas Savienības 2012. finanšu gada vispārējā budžeta izpildes apstiprināšanu, III iedaļa – Komisija un izpildaģentūras;

               3.

               uzdod priekšsēdētājam šo lēmumu, lēmumu par Eiropas Savienības 2012. finanšu gada vispārējā budžeta izpildes apstiprināšanu, III iedaļa – Komisija, kā arī rezolūciju, kas ir neatņemama šo lēmumu daļa, nosūtīt Inovācijas un tīklu izpildaģentūras direktoram, Padomei, Komisijai, Eiropas Savienības Tiesai un Revīzijas palātai un nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV L 56, 29.2.2012.

      (2)  OV C 334, 15.11.2013., 1. lpp.

      (3)  OV C 365, 13.12.2013., 290. lpp.

      (4)  OV C 331, 14.11.2013., 10. lpp.

      (5)  OV L 248, 16.9.2002., 1. lpp.

      (6)  OV L 298, 26.10.2012., 1. lpp.

      (7)  OV L 11, 16.1.2003., 1. lpp.

      (8)  OV L 297, 22.9.2004., 6. lpp.

      (9)  OV L 32, 6.2.2007., 88. lpp.

      (10)  OV L 352, 24.12.2013., 65. lpp.